અત્યારે આપ (અ.સ.) ખુદાના હુકમથી ગયબતમાં ઝિંદગી પસાર કરી રહ્યા છે. ગયબત એ કોઈ જગ્યાનું નામ નથી. બલ્કે ગયબતનો અર્થ એમ થાય છે કે તેઓ એવી રીતે ઝિંદગી પસાર કરી રહ્યા છે કે લોકો તેમને ઓળખી શકે નહીં. ઈમામ (અ.સ.) દર વર્ષે હજમાં તશરીફ લઈ જાય છે, તેઓ લોકોને જુએ છે, ઓળખે છે અને લોકો પણ તેમને જુએ છે પરંતુ ઓળખી શકતા નથી. ઈમામ (અ.સ.) લોકોની મદદ કરે છે, હિદાયત કરે છે, હિફાઝત કરે છે. લોકો ડગલેને પગલે તેમની ઈનાયતો, નવાઝીશો અને મહેરબાનીનો એહસાસ કરે છે પરંતુ તેમને ઓળખી શકતા નથી. ઈમામ (અ.સ.) ઈલાહી સિફતોના મઝહર છે અને ગયબતમાં ઈમામતની જવાબદારીઓ અંજામ આપી રહ્યા છે. ઈમામ (અ.સ.) અલ્લાહના બંદા છે અને સમગ્ર કાએનાતમાં ‘અબ્દે કામીલ’ અને ‘ઈન્સાને કામીલ’(સંપૂર્ણ ઈન્સાન અને બંદા) છે. આ બધી બાબતો એ વાતની સ્પષ્ટ દલીલો છે કે આ સમયે ઈમામ (અ.સ.) જીવંત છે, આપણી દરમ્યાન છે અને આપણા બધી મુશ્કેલીઓ અને પરિસ્થિતિઓથી માહિતગાર છે. આ અકીદો કંઈ ફકત આપણે શીઆ લોકો જ નથી ધરાવતા, બલ્કે એહલે સુન્નત હઝરાતના ઘણા બધા આલિમો પણ આ માન્યતા ધરાવે છે. એહલે સુન્નત હઝરાતના અસંખ્ય આલિમોએ આ વિષય ઉપર કિતાબો લખી છે અને ઈમામ મહદી (અ.સ.)ની વિલાદતનો એકરાર કર્યો છે અને તેમની ઈનાયતોનું વર્ણન કર્યુ છે.